Bya SAMUEL KANYIKE
OMUYAGA abadde atigomya ebyalo mu ggombolola y'e Katikamu mu Luweero akubiddwa essasi erimuttiddewo bw’abadde agezaako okusanjaga omuserikale wa poliisi ekiso nga bazze okumukwata olw’okugezaako okutema kitaawe.
Wabula bakadde be n’ekyalo baasigadde bajaganya nga bagamba nti poliisi ebawonyezza omuntu abadde abamazeeko emirembe olw’okufuuweeta enjaga n’amafuta n’afuuka ekyeneena omuli okubba n'okukwata abakazi. Sulaiman Muwanga (20) ow’e Lukomera mu Luweero ye yattiddwa bwe yabadde atema omuserikale wa poliisi ekiso ye n’amwesooka.
Poliisi yabadde eyitiddwa ebayambe bwe baamutakuluzza ku kitaawe, Haji Badru Kabega (83) gwe yabadde agenda okumiza omusu.
Kabega yagambye nti, “Nze ne maama w’omwana tetwejjusa kuba ekyalo kibadde kitukyaye lwa mwana ate ye yayagadde okwetta era poliisi ngyebaza ewonyezza ekyalo kyonna kuba n’abakazi babadde batya okugenda okulima lwa mwana ono.”
Yagambye nti entabwe yavudde ku kunenya mutabani we kubba nkoko n’emmere y’abantu n’amwanukula na kumukuba n’amusindika n’agwa mu bbulooka era abantu be bazze ne bamutaasa ne bakubira poliisi essimu n’ejja n’adduka.
Poliisi yazze ekiro okumukwata ng’azze okwebaka n’akwata ejjambiya okutema OC, omu ku baserikale n'akuba amasasi abiri waggulu kyokka ng'omuyaga alumba bulumbi kwe kumukuba essasi mu kwetaasa, eryamusse.
Nnyina, Nuliat Naluwagga yagambye nti nti mutabaniwe abadde afuuse ekyenyinyalwa ng'amuwemula mu bantu era nti lumu yamulagira okuva mu maka agende n'okumutegeeza nga bw’atamuzaala nti yabba mubbe mu ddwaaliro.
Abatuuze baagambye nti ng'oggyeeko okubba, omuvubuka abadde mukozi wa ffujjo naddala ng'afuuweese enjaga n'okunywa amafuta.
Omwogezi wa poliisi mu kitundu kya Savana, Lameka Kigozi yasabye abantu okuyamba okusaanyaawo abalima n’abanywa enjaga gye yagambye nti eyonoonye abavubuka ne batandika okukola ebikolobero.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn